‘Lees gee breinkanker’ – Dept. waarsku teen fopnuusAngie Motshekga tydens ‘n vorige geleentheid. Foto: DOC Die departement van basiese onderwys het Vrydag gesê die verspreiding van fopnuus is kommerwekkend. Dit kom nadat ‘n “berig” op sosiale media versprei is waarin Angie Motshekga, minister van basiese onderwys, kinders glo waarsku teen te veel lees en leer omdat dit breinkanker kan veroorsaak. Die departement het in ŉ verklaring gesê ten spyte van die bisarre aard van dié fopnuus was daar steeds lede van die publiek wat hul kommer daaroor uitgespreek het. “Ons wil graag die mense verseker dat minister Motshekga nooit gesê het te veel lees of leer veroorsaak breinkanker nie,” het die verklaring gelui. Die artikel haal Motshekga aan waar sy glo sou sê: “Ek raai leerders aan om genoeg te rus die vakansie. Ek sou hulle aanraai om nie eers aan hul boeke te vat nie en hul breine te rus omdat te veel leerwerk breinkanker kan veroorsaak.” Volgens die departement is Motshekga self ŉ ywerige leser is en het sy ouers al telkemale aangemoedig om eerder boeke as speelgoed vir hulle kinders te koop. “Sy het ook die Read to Lead-veldtog van stapel gestuur wat ouers en kinders aanmoedig om elke dag vir 30 minute te lees.” Die departement het gesê daar word intussen nóg ‘n fopnuus-storie versprei wat beweer Motshekga het gesê sy wil druipelinge help deur vir hulle ŉ matrieksertifikaat te gee solank as wat hulle kan lees en skryf. “Dit is onwaar en die minister het dit nooit gesê nie. Die departement het geen planne om vir enigiemand wat nie die nasionale senior sertifikaat slaag, ŉ sertifikaat te gee nie.” Die departement het lede van die publiek aangemoedig om feite te verifieer voor hulle dit deel op sosiale media. “Hierdie tipe inhoud word vervaardig met die bedoeling om die publiek se vertroue in die regering te skend. Ons veroordeel hierdie berigte ten sterkste.”